જેને કોલેજકાળમાં ટીવી જોવાનો સમય મળ્યો નથી એને લગ્ન પછી ટીવી જોવામાં અચાનક રસ પડવા લાગે છે. બકો બચારો બેડરૂમમાં આંટા મારતો હોય ને અલી ટેસથી ટીવી પર સિરિયલ જોતી હોય. ગર્લફ્રેન્ડ યુગમાં એનો સિરિયલ પ્રેમ છોકરાંઓ બહુ સિરિયસલી નથી લેતા. પણ લગ્ન થાય, એક કે બેઉ જણ નોકરી કરતા હોય, રાતે આઠ વાગ્યે મળે, સાડા આઠે જમે અને પછી દસ વાગ્યા સુધી પેલી સિરિયલમાં ઘૂસી જાય. એટલામાં તો પાછો ઊંઘવાનો સમય થઈ જાય છે. હાસ્તો, પત્ની બને એટલે થાક પણ વધારે લાગેને?